Was so vill heisst wie "Ich cha  Khmer rede". Oder zumindest versuech ychs. Sitt 5 e halb Monet bini do, 4 ehalb Mönet hani Khmer glehrt. Tönt so als sötti de vollprofi sy? Nene :D so eifach isch das leider nid, denn Khmer isch eifach e wüsseschaft für sich sälber.  Hütte hani mini vorläufig letschti Khmer Lektion gha. Die Khmer lektion isch e stündigi mündlichi Priefig gsi, zum usefinde, wo ych öppe stand. Und zum ehrlich sy… ich ha gfunde, ich ha das super gmacht. Gnihihi.  Im Februar bini jo voll ind sproch gstartet. 5 moll  in dr Wuche 1 ½ Stund Unterricht. Hardcore isch es gsi. Pro Stund durchschnittlich 40 neui Wörter serviert hani becho. Die hani zoobe denn jewiils no uff Voc-Chärtli pflanzt und ha si mit guetem gwüsse no versuecht zlehre. Isch sehr intensiv gsi. Vor allem will im khmer Usssproche bruucht wärde wo mir nid kenne und will chuum e wort mit irgend öppisem verwandt tönt wie änglisch, dütsch, französisch oder schunsch irgendöppis wo chönnt hälfe.  Denno hani mi an mi alts Lernsystem zruggerinneret wo mir  dazumals de Herr Buchs im Französisch biibrocht hett. Wörtli repetiere, wenn me sich erinneret chunts s'wörtli in die nöggscht büxxe, wenn nid fallts ei level zrugg. Ych ha mi mit 3 Level begnüegt.  Uff alli fäll bini mit de zyt denn nümm nochecho, alli wörter zlehre woni becho ha. De stapel im level 1 isch immer wie grösser worde. Aber dä im level 2 und 3 sind au gwaggse.  Schlussändlich hani mi entschiide, dassi s'unterrichtspensum uff 3 moll in dr Wuche abeschruub. Dassi an dene 2 täg woni sälber  unterrichte due nid au no lehre muess. Das hett mi relativ entlaschtet. Und das hett sich positiv ussgwirkt.  Was halt au no speziell isch, isch wenn me e sproch lehrt uff dr basis vo ere sproch wo nid mini muetersproch isch (sprich änglisch). Wenn me zerscht s'änglische wort muess go nochluege bevor me s'khmer Wort verstot wird's no schwiiriger. Aber das isch zum Glück nur sälter passiert.  Mi Khmer lehrer isch 3 Joor jünger als ych und studiert änglisch. Mir händs super zämme. Oft sind d'gspröch  au persönlich worde und mer händ gegesittig chli sache überenander usegfunde. Är hätt immer gärn gha, dass ich e chli meh mit de lütt rundumme rede due. Aber ich finds komisch irgendwlchi lütt uff dr stross go aahaue und mit dene afo quatsche und glyychzittig fallts mer au schwer mit dene khmer zrede woni genau weiss, dass si änglisch chönne. Mittlerwiile machi e mischig. Wenni öppis uff khmer cha ussdrugge machi das au. Uffem märt oder zum iikaufe versuechi khmer zbruuche. Es chunnt einiges billiger wenn  me d'sproch cha :D de polizischte würdi gärn moll uff khmer sage, dass si dubble sind, aber für das längt mer d'sproch nonig hehe.  Zudäm schwiirig isch au no, dass jede Khmer e andere dialäkt hett. D'Zahl 2 heisst "pii". Aber do muess me wüsse dass "pö", "püö", "pe" genau so 2 cha bedütte.  Sowitt so guet. Je meh ych ind sproch iinechumm, desto meh machts mer spass. Has hütte bim assessment gmerkt, denn ich ha eifach e stund lang plapperet. De Fakt, dass anderi langzyt Missionare genau so Problem  mit versto händ, obwohl si sitt 3 joor oder meh do sind beruhigt mi doch e bitz.  D'Mitarbeiter händ e freud, dassi mi überhaupt hinter s'Khmer chlemm, will villi Kurzzyt mitarbeiter fönd gar nid erscht aa. Me chunnt mit ere hampfle wörter und Änglisch wunderbar duure.  Jetzt hani e Pause. Ferie sinds nid, will schaffe dueni jo trotzdäm, eifach kei sproch meh bisi vo dr Schwiz zrugg bi. Wenni widr do bi wirdi no ei moll in dr Wuche Unterricht ha. Das hani so welle, damit ich witters cha froge  stelle und witteri wörter cha lehre. Aber bis dört aane warte none huffe Wörter uff mi.  Uff alli fäll verstandi jetzt wie schwiirigs isch, wenn me als Ussländer in emne Land isch und d'sproch muess lehre. Andersitts gseni aber au wie schöns isch, wenn me sich ussdrugge cha, au wenn me erscht kurz do isch. Das isch e riise Bestätigung.